Հանցագործների բանակը (ֆիլմ)

Հանցագործների բանակը (բնօրինակ անվանումը՝ L'armée du crime), 2009 թվականին Սերժ Լը Պերոնի պատմվածքի հիման վրա վերջինիս գրած սցենարով կինոռեժիսոր Ռոբեր Կետիկյանի նկարահանած ֆրանսիական ռազմական դրամա։ Գլխավոր դերերում հանդես են եկել դերասաններ Վիրժինի Լեդուայենը, Սիմոն Աբգարյանը, Ռոբինսոն Սթևենենը, Հորացիու Մալաելեն։

Դիպաշարը 
Փարիզում գերմանական օկուպացիայի ժամանակ առաջանում են դիմադրության շարժումներ, այդ թվում՝ ներգաղթյալների կողմից։ Վտարանդի հայ Միսաք Մանուշյանը պատրաստ է միանալ դիմադրության շարժմանը, բայց չի ցանկանում սպանել գերմանացիներին. մարդ սպանելը նրա համար էթիկական խնդիր է։ Սակայն հանգամանքները ստիպում են նրան վերջ դնել երկմտանքին և վճռականորեն նետվել պայքարի։ Նրա ղեկավարությամբ 23 անդամից բաղկացած խումբը ավելի լավ ռազմավարություն է մշակում հակաֆաշիստական գործողությունների պլանավորման և իրականացման համար և վերածվում է նացիստների մեջ ահ ու սարսափ սփռող «հանցագործների բանակի», որը Փարիզում գործող շուրջ 100 դիմադրության մարտիկներից կազմված ցանցի մի մասն էր և 1943 թվականին իրականացրել է զինված դիմադրության գործողությունների մեծ մասը։ Ֆիլմը ներկայացնում է այս խմբի պատմությունը նրա կազմավորումից մինչև ձերբակալությունը, գերմանական ռազմական տրիբունալի դատավարությունը և 1944 թվականին մահապատժի ենթարկելը։ 

Փորձելով մեղմել այդ  մահապատիժների կապակցությամբ առաջացած հանրային զայրույթը և վարկաբեկել դիմադրության մասնակիցներին՝ գերմանացի զավթիչների հետ համագործակցող Վիշիի կոլաբորացիոնիստական ռեժիմը պատրաստել և ցրել է հազարավոր պաստառներ, որոնք կարմիր ֆոնի պատճառով կոչվել են L'Affiche rouge և պարունակել են Մանուշյանի և նրա խմբի մի շարք անդամների լուսանկարներն ու նրանց գործած «հանցանքները», որ իրականում սխրանքներ էին։ Պաստառի հեղինակները փորձել են ներգաղթյալներին ներկայացնել որպես կոմունիստ դավաճանների, ահաբեկիչների, հանցագործների, սակայն իրենց ակնկալածի հակառակ արձագանքն են ստացել. մարդիկ պաստառների վրա գրել են Morts pour La France (Զոհվել են հանուն Ֆրանսիայի), որպես հարգանքի տուրք՝ ծաղիկներ են դրել։ 

Ֆիլմում կարմիր թելի պես անցնում է այն գաղափարը, որ հայոց ցեղասպանությունից մազապուրծ փրկված Միսաք Մանուշյանը կազմակերպել է պայքարը և ինքն էլ անձամբ մարտնչել հրեաների ցեղասպանություն իրագործող գերմանացի ֆաշիստների դեմ (ի դեպ, նրա ջոկատի անդամների մեջ մեծ էր հրեաների թիվը)։

Դերերում 

Վիրժինի Լեդուայեն - Մելինե Մանուշյան
Սիմոն Աբգարյան - Միսաք Մանուշյան
 Սերժ Ավետիքյան — Միշա Ազնավուրյանн
 Քրիստինա Գալստյան-Ագուջյան — Քնար Ազնավուրյան
Ռոբինսոն Սթևենեն - Մարսել Ռեյման
Ժան-Պիեռ Դարուսեն - տեսուչ Պուժոլ
Լոլա Նայմարկ - Մոնիկ
Արիան Ասկարիդ - Մադամ Էլեկ
Գրեգուար Լըպրենս-Ռինգե - Թոմաս Էլեկ
Յան Տրեգուե - կոմիսար Դավիդ
Իվան Ֆրանեկ - Ֆերի Բոչով
Օլգա Լեգրան - Օլգա Բանչիչ
Բորիս Բերգման - պարոն Ռեյման
Պատրիկ Բոնել - պարոն Էլեկ
Ադրիեն Ժոլիվետ - Անրի Կրասուցկի
Պասկալ Սերվո - Բուռլիեr
Ժերար Մեյլան - տեսուչ Մաթլեն
Հորացիու Մալաել - պարոն Դյուպոն
Լուկաս Բելվո - Ժիլ

Արտադրություն 
Ֆիլմի արտադրության արժեքը կազմել է 9,2 մլն դոլար։

Թողարկում և դրամարկղային մուտքեր 
Ֆիլմի ցուցադրությունից ստացված դրամարկղային մուտքերը կազմել են 4,4 մլն դոլար։ 

Ֆրանսիայում 2010 թվականի հունվարի 19-ին այն թողարկվել է DVD- ով և Blu-ray սկավառակով։

Ծանոթագրություններ

Արտաքին հղումներ 
 
 

2009 ֆիլմեր
Ֆրանսերեն ֆիլմեր
Ռոբեր Կետիկյանի ֆիլմեր
Դրամա ֆիլմեր
Ֆիլմեր Երկրորդ համաշխարհային պատերազմի մասին
Ֆրանսիական պատմական ֆիլմեր
Ռազմական ֆիլմեր
Ֆրանսիական դրամա ֆիլմեր
Ֆիլմեր Հոլոքոստի մասին
Պատմական ֆիլմեր
Ֆիլմեր Փարիզի մասին
2000-ականների պատմական ֆիլմեր
Ֆիլմեր, որոնց գործողությունները տեղի են ունենում Ֆրանսիայում